
ДО

ОБЩИНСКИ СЪВЕТ

БУРГАС
ДОКЛАДНА ЗАПИСКА

ОТ ДИМИТЪР НИКОЛОВ – КМЕТ НА ОБЩИНА БУРГАС,

ОТНОСНО: ВКЛЮЧВАНЕ НА ОБЩИНА БУРГАС В ЕВРОПЕЙСКА ГРУПА ЗА ТЕРИТОРИАЛНО СЪТРУДНИЧЕСТВО ( ЕГТС)
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Моля, на основание чл.33, ал.5 от Правилника за организацията и дейността на Общинския съвет и взаимодействието му с общинската администрация на Община Бургас, да допуснете до разглеждане в насроченото за 31.01.2017 г. заседание на Общинския съвет настоящата докладна записка, относно включване на Община Бургас като съучредител в „Европейска група за териториално сътрудничество” (ЕГТС).
В настоящия програмен период 2014-2020 г., за първи път в историята на европейската политика на сближаване е приет специален регламент, който обхваща действия в рамките на европейското териториално сътрудничество, подкрепяни от Европейския фонд за регионално развитие (ЕФРР). Европейското териториално сътрудничество е инструмент на политиката на сближаване, предназначен да разрешава проблеми, които надхвърлят административните граници и изискват намирането на общо решение, като с общи усилия се развива потенциала на различни територии. Сумата, отпусната за европейското териториално сътрудничество за бюджетния период 2014-2020 г. е 8 948 000 000 евро.
 Правната рамка на европейското териториално сътрудничество се основава на чл.178 от Договора за функционирането на Европейския съюз и Регламент (ЕС) № 1299/2013 от 17 декември 2013 г. Постановление № 24 на МС от 10 февруари 2015 г. дефинира Национални правила относно учредяване, регистрация и членство в Европейските групи за териториално сътрудничество. Българското законодателство дава възможност на български юридически лица да могат да членуват в ЕГТС, регистрирано в Република България или в друга държава членка на Европейския съюз. Регистърът на българските юридически лица, които членуват в ЕГТС, чието седалище се намира в държава - членка на Европейския съюз, се поддържа от Министерство на регионалното развитие и благоустройството.

 
Инициатори на проекта за създаване на първата за Балканския полуостров Европейска група за териториално сътрудничество са Аристотеловият университет в Солун и община Солун.  За учредяване на ЕГТС се предвижда да бъдат поканени местни власти, търговски камари, университети и НПО от Гърция, България, Македония и Кипър, което ще даде мащабни възможности за териториално сътрудничеството. Основната цел е да се улесни и насърчи по-специално териториалното сътрудничество, включително един или повече аспекти на трансграничното, транснационалното и междурегионалното сътрудничество между неговите членове с цел по-голямо икономическо, социално и териториално сближаване на Съюза. 
 Специфичните цели на Балканското ЕГТС са 11-те тематични цели на стратегията Европа 2020, както следва:

- сътрудничество в областта на предотвратяването и потушаването на природни бедствия;

- сътрудничество в областта на защитата на трансграничната околна среда;

- принос за устойчивото управление на общите природни ресурси и екосистеми;

- насърчаване на използването на ИКТ в трансграничния регион, преследване технологични иновации, научни изследвания подкрепа и т.н.;

- планиране на политиките за мобилност местните трансгранични човешките ресурси;

- укрепване на икономическото сътрудничество чрез насърчаване и подпомагане на полезните взаимодействия между предприятия, подкрепа на предприемачеството агенции и т.н.;

- установяване на трансграничен туристически продукт на базата на естествени и изкуствени сравнителни предимства;

- проектиране и изпълнение на инициативи, политики, действия и инструменти за подкрепа на младите хора, жените и уязвимите социални групи;

- проектирането и изпълнението на инициативи за подпомагане и насърчаване на основните здравни грижи, особено в отдалечени области и райони;

- насърчаване на съвместни инициативи на организации на гражданското общество и развитието на мрежи за сътрудничество между подобни органи;

- разработване на инициативи за повишаване на мобилността в областта на културата и спорта;

- обмяна на опит и експертиза в управлението на критични въпроси на социалното сближаване;

- планиране и развитие на политики за подобряване на уменията на своите служители;

- наблюдение и идентифициране на добри практики от други трансгранични райони и кооперации в Общността и тяхното творческо адаптиране към местните условия;

            - активно участие в оформянето на макрорегионалните стратегии на ЕС.
Участието в ЕГТС ще позволи на членовете директно кандидатстване по проекти в Брюксел, от каквато възможност се възползват постоянно останалите изградени ЕГТС в другите европейски страни, включително и в нашата съседка Румъния, участваща в състава на такава група заедно с Полша и Унгария. 

Според регистъра на Комитета на регионите от влизането в сила на Регламент 1082/2006 (ЕО) на Европейския парламент и на Съвета до този момент са създадени над 50 ЕГТС, като се очаква появата и на нови. В съществуващите ЕГТС членуват над 650 местни и регионални власти от 19 държави членки. Ежегодно публикуваният от КР мониторингов доклад показва, че повечето ЕГТС извършват стратегически дейности за икономическо развитие, пряко свързани със създаването на растеж и работни места. Заетостта и предприемачеството са сред водещите цели на тези дейности, но групите работят и в много други сфери като иновациите, професионалното обучение, образованието, транспорта, туризма, околната среда, здравето и културата. Повечето от дейностите на групите имат пряк осезаем ефект върху икономиката на районите, в които те работят. 

Според Комитета на регионите в периода до 2020 г. ЕГТС ще бъдат един от основните механизми за насърчаване на трансграничното, транснационалното и междурегионалното сътрудничество, като начин за постигане на целта за териториално сближаване. Комитетът се ангажира да подкрепя ЕГТС в рамките на политиката на сближаване за периода 2014 - 2020 г.
Седалището на новоучредената ЕТГС ще бъде в гр. Солун, като отделни представителства ще има във всички страни – учредители на групата. Членският внос е 1 500 евро на  година, като същата сума е и встъпителната вноска. Учредяването на Балканското ЕГТС ще се извърши през месец септември 2016 г.
С оглед изложеното и на основание чл.21, ал.1, т.8 и т.15 от Закона за местното самоуправление и местната администрация и 
при условията и реда на Националните правила относно учредяване, регистрация и членство в Европейски групи за териториално сътрудничество, приети с Постановление на Министерския съвет № 24 от 10 февруари 2015 г. ( ДВ, бр. 13 от 17 февруари 2015 г. в сила от 17.02.2015 г.) , предлагам Общински съвет – Бургас да вземе следните решения 

РЕШЕНИЯ:

1. Дава съгласие Община Бургас да се включи като съучредител в „Европейска група за териториално сътрудничество” (ЕГТС) със седалище град Солун, регистрирано съгласно Гръцкото законодателство. 

2. Упълномощава Димитър Николов Николов – кмет на Община Бургас да представлява Община Бургас при учредяването на ЕГТС, както и в Общото събрание и Управителните органи на ЕГСТ, включително и да уведоми и да получи одобрение от Министъра на регионалното развитие и благоустройството на Република България за намерението Община Бургас да участва в „Европейска група за териториално сътрудничество”, със седалище град Солун, регистрирано съгласно Гръцкото законодателство.

3. Дава съгласие след регистриране на ЕГТС, община Бургас да заплати встъпителен членски внос в размер на левовата равностойност по официалния курс на БНБ на 1500 (хиляда и петстотин) евро, които да бъдат от собствени средства на общината.

4. Възлага на кмета на община Бургас да предприеме необходимите мерки и да осигури необходимите ресурси за изпълнение на това решение.
С уважение,
ДИМИТЪР НИКОЛОВ

Кмет на Община Бургас

Съгласували:

Йорданка Ананиева- заместник-кмет „ Култура и образование“

Златина Георгиева- директор на дирекция ПНО

Изготвил: Жанет Кацахян- гл.експерт дирекция ОДВ

